Bekendtgørelse om sikring efter lov om arbejdsskadesikring for børn og unge i døgnophold efter barnets lov

I medfør af § 3, nr. 1, i lov om arbejdsskadesikring, jf. lovbekendtgørelse nr. 1186 af 19. august 2022, som ændret ved lov nr. 753 af 13. juni 2023, fastsættes:

**§ 1.** Følgende personer er sikret efter arbejdsskadesikringsloven:

1) Børn og unge, der er anbragt på børne- og ungehjem efter § 43, stk. 1, nr. 6, i barnets lov.

2) Børn og unge på efterskoler, frie fagskoler og frie grundskoler med kostafdeling efter § 43, stk. 1, nr. 7, i barnets lov.

*Stk. 2.* Sikringen omfatter ikke børn og unge i familiepleje.

*Stk. 3.* Sikringen omfatter følgerne af skader, der er forårsaget af aktiviteter af enhver art, der naturligt er forbundet med anbringelse. Sikringen omfatter ikke følgerne af rent private aktiviteter udenfor institutionen.

**§ 2.** Afgørelse om erstatning for tab af erhvervsevne kan tidligst træffes, når barnets eller den unges anbringelse eller ophold på børne- og ungehjemmet, efterskolen, den frie fagskole eller grundskole med kostafdeling ophører.

**§ 3.** Bekendtgørelsen træder i kraft den 1. juli 2024.

*Stk. 2.* Bekendtgørelse nr. 586 af 1. juni 2017 om sikring efter lov om arbejdsskadesikring for personer i døgnophold efter lov om social service ophæves.

*Beskæftigelsesministeriet, den xxx 2024*

Ane Halsboe-Jørgensen

/ Sine Frederiksen